|  |  |
| --- | --- |
| **ΤΜΗΜΑ Β΄: ΠΡΟΓΡΑΜΜΑΤΩΝ ΣΠΟΥΔΩΝ ΚΑΙ ΕΚΠΑΙΔΕΥΤΙΚΟΥ ΥΛΙΚΟΥ****ΕΠΙΣΤΗΜΟΝΙΚΗ ΜΟΝΑΔΑ ΞΕΝΩΝ ΓΛΩΣΣΩΝ**Αν. Τσόχα 36, 115 21 Αθήνα **Email:** foreignlanguages@iep.edu.gr **Τηλ**.: 213 1335 305**Ιστοσελίδα:** [www.iep.edu.gr](http://www.iep.edu.gr) | Αθήνα, 29-08-2023  |

**Πρόσκληση Εκδήλωσης Ενδιαφέροντος**

**για συμμετοχή στην επιμορφωτική δράση RELANG του Ευρωπαϊκού Κέντρου Σύγχρονων Γλωσσών (ECML/CELV) του Συμβουλίου της Ευρώπης**

Το Ινστιτούτο Εκπαιδευτικής Πολιτικής (ΙΕΠ) διοργανώνει την επιμορφωτική δράση **RELANG (Relating language curricula tests & exams to the CEFR)** του **Ευρωπαϊκού Κέντρου Σύγχρονων Γλωσσών (ECML/CELV) του Συμβουλίου της Ευρώπης** σε συνεργασία με το Τμήμα Β’ Διεθνών Σχέσεων της Δ/νσης Ευρωπαϊκών και Διεθνών Θεμάτων του **Υπουργείου Παιδείας, Θρησκευμάτων και Αθλητισμού.**

Λαμβάνοντας υπόψη:

1. Την με αρ. 8/09-02-2023 Πράξη του ΔΣ του ΙΕΠ (ΑΔΑ: 6Λ1ΤΟΞΛΔ-ΠΤ9) και την με αρ. 32/18-05-2023 Πράξη του ΔΣ του ΙΕΠ (ΑΔΑ: 6ΑΒ3ΟΞΛΔ-ΓΝΟ)
2. Την με αρ. 47/13-07-2023 Πράξη του ΔΣ του ΙΕΠ
3. Την υπογεγραμμένη Συμφωνία Χρηματοδότησης μεταξύ του Συμβουλίου της Ευρώπης και του ΙΕΠ (Grant Agreement/EAC-2022-0492-777957)
4. Την με αρ. 57/07-09-2023 Πράξη του ΔΣ του ΙΕΠ

**Το ΙΕΠ απευθύνει πρόσκληση εκδήλωσης ενδιαφέροντος**

**προς τους Συμβούλους Εκπαίδευσης Ξένων Γλωσσών (ΠΕ05, ΠΕ06, ΠΕ07)**

για την υποβολή αίτησης-υπεύθυνης δήλωσης συμμετοχής στην επιμορφωτική δράση RELANG (Relating language curricula tests & exams to the CEFR), η οποία θα διεξαχθεί στην **Αθήνα,** με τη μορφή διά ζώσης εργαστηρίου, τριήμερης διάρκειας, **από την Τετάρτη 11/10/2023 έως και την Παρασκευή 13/10/2023, ώρες 09:00-17:00**, **στις εγκαταστάσεις του Ινστιτούτου Γκαίτε (Goethe-Institut Athen),** από επιμορφωτές/-τριες του Ευρωπαϊκού Κέντρου Σύγχρονων Γλωσσών (ΕΚΣΓ) του Συμβουλίου της Ευρώπης. Η επιμόρφωση απευθύνεται σε Συμβούλους Εκπαίδευσης Ξένων Γλωσσών λόγω της θέσης και της θεσμικής λειτουργίας τους στην εκπαίδευση ως εκπαιδευτές/-τριες εκπαιδευτικών. Αναμένεται να συμμετάσχουν έως 35 επιμορφούμενοι/-ες Σύμβουλοι Εκπαίδευσης.

Η συγκεκριμένη επιμορφωτική δράση θα υλοποιηθεί στη θεματική *«Alternative, continuous methods of assessment in line with the CEFR and the Companion Volume»*, η οποία συνάδει κυρίως με τη φιλοσοφία και το περιεχόμενο του νέου Κοινού Προγράμματος Σπουδών για τις Ξένες Γλώσσες στο Γενικό Λύκειο, το οποίο αποτελεί συνέχεια του Ενιαίου Προγράμματος Σπουδών για τις Ξένες Γλώσσες (ΕΠΣ-ΞΓ) για το Δημοτικό και το Γυμνάσιο. Εκτός από την αρχική και την τελική αξιολόγηση, στο νέο Π.Σ. δίνεται έμφαση στη *διαμορφωτική αξιολόγηση*, ως μια συνεχή παιδαγωγική λειτουργία ενσωματωμένη δυναμικά στη διδακτική πράξη, η οποία αποβλέπει στον συνεχή έλεγχο της επίτευξης των προσδοκώμενων μαθησιακών αποτελεσμάτων (μετακίνηση από την *αξιολόγηση της μάθησης* στην *αξιολόγηση για τη μάθησ*η). Υπηρετεί, δηλαδή, την ανάγκη της ανατροφοδότησης του/της εκπαιδευτικού για την αποτελεσματικότητα των διδακτικών ενεργειών κατά την εξέλιξη του εκπαιδευτικού έργου.

Όπως αναφέρεται στο νέο Π.Σ. για το Γενικό Λύκειο (ΦΕΚ 143 Β’, 18-1-2023), «ο ρόλος της αξιολόγησης είναι διαμορφωτικός, ανατροφοδοτικός και μεταγνωστικός, καθώς υπηρετεί την ανάγκη πληροφόρησης του/της εκπαιδευτικού και των μαθητών/-τριών για την αποτελεσματικότητα των διαδικασιών μάθησης και την πιθανή αναγκαιότατα εφαρμογής παρεμβάσεων για τη βελτιστοποίηση των εκπαιδευτικών διαδικασιών». Για τον σκοπό αυτό υιοθετούνται δραστηριότητες τυπικής και *εναλλακτικής αξιολόγησης* που προάγουν την κατανόηση και παραγωγή γραπτού και προφορικού λόγου, την ανάπτυξη κριτικής σκέψης, πολιτισμικής επίγνωσης και διαπολιτισμικής ενσυνείδησης παράλληλα με την ανάπτυξη των συναισθηματικών και κοινωνικών δεξιοτήτων των μαθητών/-τριών.

Οι συμμετέχοντες/-ουσες στην επιμόρφωση θα διερευνήσουν διαφορετικές μορφές της *εναλλακτικής αξιολόγησης* (π.χ. portfolio, project), συμπεριλαμβανομένης της αυτοαξιολόγησης, βάσει του Κοινού Ευρωπαϊκού Πλαισίου Αναφοράς για τις Γλώσσες (ΚΕΠΑ/CEFR) και του Συνοδευτικού Τόμου του ΚΕΠΑ (Companion Volume to the CEFR) και στο πλαίσιο της διδασκαλίας και μάθησης των Ξένων Γλωσσών στο ελληνικό εκπαιδευτικό σύστημα. Θα παρουσιαστούν και θα συζητηθούν πρακτικές συμβουλές και θα διενεργηθούν ομαδικές εργασίες σχετικά με την ενσωμάτωση της αξιολόγησης στις διδακτικές/μαθησιακές δραστηριότητες σε τακτική βάση και τον σχεδιασμό προσεγγίσεων αξιολόγησης που υποστηρίζουν τη μάθηση και την εμπλοκή των μαθητών/-τριών ως ενεργών συμμετεχόντων/-ουσών στην αξιολόγηση της εργασίας τους. Θα αναπτυχθεί υλικό το οποίο θα εστιάζει στην ευαισθητοποίηση των μαθητών/-τριών σχετικά με τις μαθησιακές προσδοκίες και τα κριτήρια επιτυχίας.

Όσον αφορά τα κύρια αναμενόμενα μαθησιακά αποτελέσματα και τον αντίκτυπο αυτού του επιμορφωτικού εργαστηρίου, οι συμμετέχοντες/-ουσες Σύμβουλοι Εκπαίδευσης αναμένεται να εξοικειωθούν με διάφορες μορφές εναλλακτικής αξιολόγησης, συμπεριλαμβανομένων ψηφιακών μεθόδων και τεχνικών, καθώς επίσης να εμπλουτίσουν τις γνώσεις τους, ώστε να επιμορφώσουν, με τη σειρά τους, τους/τις εκπαιδευτικούς των σχολείων που ανήκουν στην περιοχή ευθύνης τους, πώς να:

* χρησιμοποιούν μορφές εναλλακτικής αξιολόγησης σύμφωνα με τις κλίμακες περιγραφής του ΚΕΠΑ, του Συνοδευτικού Τόμου και του νέου Προγράμματος Σπουδών,
* ενσωματώνουν την αξιολόγηση στις διδακτικές δραστηριότητες σε τακτική βάση στο διδακτικό τους πλαίσιο σύμφωνα με την πρόβλεψη του νέου Προγράμματος Σπουδών,
* σχεδιάζουν προσεγγίσεις στην αξιολόγηση που υποστηρίζουν τη μάθηση των μαθητών/-τριών και τους/τις εμπλέκουν ως ενεργούς/-ές συμμετέχοντες/-ουσες στην αξιολόγηση της εργασίας τους,
* αναπτύσσουν υλικό προσαρμοσμένο στο συγκεκριμένο πλαίσιό τους, εστιάζοντας στην ανάπτυξη της ευαισθητοποίησης των μαθητών/-τριών σχετικά με τις μαθησιακές προσδοκίες και τα κριτήρια επιτυχίας.

Διευκρινίζεται ότι, παρόλο που θα δοθεί έμφαση στο νέο Κοινό Πρόγραμμα Σπουδών για τις Ξένες Γλώσσες στο Γενικό Λύκειο, η επιμορφωτική δράση αφορά και το Ενιαίο Πρόγραμμα Σπουδών για τις Ξένες Γλώσσες (ΕΠΣ-ΞΓ) για το Δημοτικό και το Γυμνάσιο λόγω συνάφειας και συνέχειας των δύο Π.Σ. και λόγω κοινών επιπέδων γλωσσομάθειας για τις τρεις ξένες γλώσσες.

Η επιμόρφωση θα έχει **βιωματικό-εργαστηριακό χαρακτήρα**, με στόχο οι συμμετέχοντες/-ουσες να εμπλακούν ενεργά, ώστε να εξοικειωθούν με τις τεχνικές εναλλακτικής αξιολόγησης και την ενσωμάτωσή τους στην διδακτική και μαθησιακή διαδικασία. Γλώσσα εργασίας θα είναι η **Αγγλική** και το επίπεδο γλωσσομάθειας **Β2** στην αγγλική γλώσσα θεωρείται από τους/τις επιμορφωτές/-τριες του Ευρωπαϊκού Κέντρου Σύγχρονων Γλωσσών (ΕΚΣΓ) ως το ελάχιστο για την επιτυχή παρακολούθηση της επιμόρφωσης. Οι επιμορφούμενοι/-ες **δεσμεύονται** να παρακολουθήσουν την επιμορφωτική δράση ολοκληρωμένα και να διαχύσουν τα αποτελέσματά της στους/στις εκπαιδευτικούς των περιοχών ευθύνης τους. Κατά την υλοποίηση της επιμόρφωσης θα τηρείται παρουσιολόγιο. Μετά το πέρας της επιμόρφωσης οι συμμετέχοντες/-ουσες θα λάβουν βεβαίωση συμμετοχής από το ΙΕΠ.

Κατόπιν των ανωτέρω, **καλούνται οι** **Σύμβουλοι Εκπαίδευσης Ξένων Γλωσσών (ΠΕ05, ΠΕ06, ΠΕ07),** οι οποίοι/-ες επιθυμούν να συμμετάσχουν στην επιμορφωτική δράση RELANG να υποβάλουν τη σχετική αίτηση-υπεύθυνη δήλωση που επισυνάπτεται στην παρούσα Πρόσκληση από τη **Δευτέρα 11 Σεπτεμβρίου 2023 έως και την Παρασκευή 15 Σεπτεμβρίου 2023** συμπληρώνοντας όλα τα απαραίτητα πεδία, και να την αποστείλουν *υπογεγραμμένη,* μαζί με το αποδεικτικό πιστοποίησης της γλωσσομάθειας (για τους Συμβούλους Εκπαίδευσης Γαλλικής και Γερμανικής Γλώσσας) μέσω ηλεκτρονικού ταχυδρομείου στο: info@iep.edu.gr.

Επισημαίνεται ότι:

* η αίτηση επέχει θέση υπεύθυνης δήλωσης του Ν. 1599/86 για την ακρίβεια και αλήθεια του περιεχομένου των δηλωθέντων στοιχείων καθώς και της πλήρους, ρητής και ανεπιφύλακτης αποδοχής των όρων της παρούσας Πρόσκλησης. Αντικατάσταση ή διόρθωση της αίτησης, καθώς και συμπλήρωση τυχόν ελλείψεων, επιτρέπεται μόνο μέχρι την καταληκτική ημερομηνία υποβολής, όπως αυτή ορίζεται ανωτέρω,
* με την αίτηση ο/η ενδιαφερόμενος/-η συμφωνεί ως προς την τήρηση αρχείου προσωπικών δεδομένων στο ΙΕΠ, όπως ορίζει η κείμενη νομοθεσία,
* η γνώση ξένης γλώσσας αποδεικνύεται σύμφωνα με τις διατάξεις που ισχύουν στις διαδικασίες που ελέγχονται από το ΑΣΕΠ,
* η επιμορφωτική δράση συγχρηματοδοτείται από την Ευρωπαϊκή Ένωση και το Ευρωπαϊκό Κέντρο Σύγχρονων Γλωσσών του Συμβουλίου της Ευρώπης. Τα έξοδα των επιμορφωτών θα καλυφθούν από ΕΚΣΓ. Δεν προβλέπεται αμοιβή για τους/τις επιμορφούμενους/-ες. Το ΙΕΠ, ως διοργανωτής φορέας, θα καλύψει τα έξοδα μετακίνησης, διαμονής και ημερήσιας αποζημίωσης των εκτός έδρας επιμορφούμενων με βάση τη Συμφωνία Χρηματοδότησης μεταξύ του Συμβουλίου της Ευρώπης και του Φορέα καθώς και την ελληνική κείμενη νομοθεσία σύμφωνα με τις σχετικές διατάξεις του v. 4336/2015 «Δαπάνες μετακινούμενων εντός και εκτός επικράτειας» (94 Α’), Άρθρο 2, Παράγραφος Δ, Υποπαράγραφος Δ9, όπως τροποποιήθηκε και ισχύει.

Για περισσότερες πληροφορίες και διευκρινίσεις, οι ενδιαφερόμενοι/-ες μπορούν να απευθύνονται ηλεκτρονικά ή τηλεφωνικά στη Μονάδα Ξένων Γλωσσών του ΙΕΠ: email: foreignlanguages@iep.edu.gr, τηλ.: 213 1335 305.

**Ο ΝΟΜΙΜΟΣ ΕΚΠΡΟΣΩΠΟΣ ΤΟΥ**

**ΙΝΣΤΙΤΟΥΤΟΥ ΕΚΠΑΙΔΕΥΤΙΚΗΣ ΠΟΛΙΤΙΚΗΣ**

**Ο ΠΡΟΕΔΡΟΣ**

**ΣΠΥΡΙΔΩΝ ΔΟΥΚΑΚΗΣ**